b'\n_START_ARTICLE_\nSveta Helena (ognjenik)\n_START_PARAGRAPH_\nSveta Helena (tudi gora Svete Helene) je dejaven stratovulkan v okro\xc5\xbeju Skamania ameri\xc5\xa1ke zvezne dr\xc5\xbeave Washington v bli\xc5\xbeini zahodne, pacifi\xc5\xa1ke obale. Le\xc5\xbei 154\xc2\xa0km ju\xc5\xbeno od Seattlea in 85\xc2\xa0km severovzhodno od Portlanda. Gora je del Kaskadne verige. V preteklosti je bila znana pod imenom Louwala-Clough, kar v domorodnem jeziku indijanskega plemena Klikitat pomeni kade\xc4\x8do se ali ognjeno goro. Kasnej\xc5\xa1e ime je ognjenik dobil po britanskem diplomatu lordu St Helensu, prijatelju raziskovalca Georgea Vancouvra, ki je v 18. stoletju raziskal obmo\xc4\x8dje. Sicer je vulkan znan po silovitih eksplozijah in izbruhih pepela ter ostalih piroklasti\xc4\x8dnih snovi._NEWLINE_Najbolj znan izbruh je bila katastrofalna eksplozija 18. maja 1980, ki se je zapisala v zgodovino Zdru\xc5\xbeenih dr\xc5\xbeav kot najbolj uni\xc4\x8dujo\xc4\x8da. V njej je bilo ubitih 57 ljudi, uni\xc4\x8denih pa 250 domov, 47 mostov, 24 kilometrov \xc5\xbeeleznic in 300 kilometrov cest. V izbruhu je gora izgubila svoj vrh in tako tudi 400 metrov vi\xc5\xa1ine - z 2.950 metrov je pre\xc5\xa1la na 2.550 metrov. Plaz magmatskega materiala in ostankov njenega vrha je bil ocenjen na 2,3 km\xc2\xb3 prostornine, kar je najve\xc4\x8dji plaz v dokumentirani zgodovini; kljub temu je predvidevati, da je bila Zemlja v merilih geolo\xc5\xa1ke zgodovine pri\xc4\x8da \xc5\xa1e mnogo ve\xc4\x8djim ognjeni\xc5\xa1kim plazovom.'